ஜி. வெங்கடசாமி

கோ. வெங்கடசாமி (Govindappa Venkataswamy) (அக்டோபர் 1, 1918 – சூலை 7, 2006) என்பவர் அரவிந்த் கண் மருத்துவமனை நிறுவனரும், பிரபல கண் மருத்துவரும் ஆவார். இவர் 1918ஆம் ஆண்டு தூத்துக்குடி மாவட்டத்தில் உள்ள  எட்டயபுரம் அருகில் அயன்வடமலாபுரம் கிராமத்தில் பிறந்தவர்.

கல்வி
எட்டையபுரத்தில் ஆறாம் வகுப்பில் தேர்ச்சியடைந்த பின் கோவில்பட்டியில் உள்ள ஒரு உயர்நிலைப் பள்ளியில் சேர்ந்தார். மதுரை அமெரிக்கன் கல்லூரியில் இளங்கலை வேதியியல் பட்டம் பெற்றார். பின் சென்னை மருத்துவக் கல்லூரியில் சேர்ந்து பயின்றார். மருத்துவப் படிப்பு முடித்தவுடன் பிரித்தானியா இந்திய ராணுவத்தில் ராணுவ மருத்துவராக சேர்ந்து போரில் காயம்பட்ட வீரர்களுக்கு சிகிச்சை அளித்தார்.

இராணுவ சேவை
மலேசியா, சிங்கப்பூர், பர்மா ஆகிய நாடுகளில் யுத்த களங்களில் மருத்துவப் பணியாற்றினார். பர்மா காடுகளில் முகாமிட்டிருந்தபோது விஷப் பூச்சிகள் கடித்ததால், தீராத சரும நோய்க்கு ஆளானார். முடக்குவாதமும் தாக்கியது. ராணுவப் பணியிலிருந்து விடுவிக்கப்பட்டார். மகப்பேறு மருத்துவக் கல்வி பயின்றார். எழும்பூர் மருத்துவமனையில் பயிற்சி மருத்தவராகவும் பணிபுரிந்தார். மீண்டும் தாக்கிய முடக்குவாதம் இந்த முறை இவரது கைவிரல்களைக் கடுமையாக பாதித்தது, பேனாகூட பிடிக்க முடியாத நிலை. எழுந்து நடமாடகூட முடியாமல் போனது.

கண் மருத்துவம்
ஓரளவு குணமடைந்து எழுந்த இவரிடம் ஒரு நண்பர், இந்தக் கைகளை வைத்துக்கொண்டு மகப்பேறு மருத்துவம் செய்ய முடியாது. எனவே, கண் மருத்துவம் பயிலும்படி ஆலோசனை கூறினார். கண் மருத்துவத்தில் முதுகலை பட்டயப் பட்டமும், கண் அறுவை மருத்துவத்தில் முதுநிலைப் (எம்.எஸ்.) பட்டமும் பெற்ற ஐந்து மருத்துவர்களில் இவரும் ஒருவர்.  1956ஆம் ஆண்டில் மதுரை அரசு மருத்துவமனையில் புதிதாகத் தொடங்கப்பட்ட கண் மருத்துவத் துறையின் தலைமைப் பொறுப்பை ஏற்றுக் கொண்டவர்.

அரவிந்த் கண் மருத்துவ மனை
1976ஆம் ஆண்டு பணி ஓய்வுக்குப் பின்   அரவிந்த் கண் மருத்துவமனையை மதுரையில் 11 படுக்கை வசதியுடன் தொடங்கினார். ஏழைகளுக்கு இலவசமாக சிகிச்சை அளித்தார். இன்று இந்த மருத்துவமனை தமிழகத்தின் பல்வேறு பகுதிகளில் கிளை பரப்பி உலகப் புகழ்பெற்ற கண் மருத்துவமனையாக விளங்கியுள்ளது. ஒவ்வொரு மருத்துவமனையும் இலவசப் பிரிவுடன் செயல்பட்டு வருகிறது.

கல்வித் தகுதிகள்
 1938ல் மதுரை அமெரிக்கன் கல்லூரியில் வேதியலில் இளங்கலைப் பட்டம் பெற்றார்
 1944ல் சென்னை ஸ்டான்லி மருத்துவக் கல்லூரியில் மருத்துவப் பட்டம் படித்தார்
 1951ல் சென்னை அரசு கண் மருத்துவனையில் கண் மருத்துவத்தில் பட்டம் பெற்றார்

விருதுகள்
 பத்ம ஸ்ரீ விருது பெற்றார் - 1973.
 1985ல் இலினாய் பல்கலைக் கழகத்தின் கௌரவ முனைவர் பட்டம் 
 சர்வதேச பார்வைக்குறைவு தடுப்பு விருது, அமெரிக்கக் கண் மருத்துவக் கழகம் - 1993
 ஹெலன் கெல்லர் சர்வதேச விருது - 1987
 மருத்துவர். பி. சி. ராய் விருது – 2001

மேற்கோள்கள்

பத்மசிறீ விருது பெற்ற தமிழர்கள்
1918 பிறப்புகள்
2006 இறப்புகள்
இந்திய மருத்துவர்கள்
தூத்துக்குடி மாவட்ட நபர்கள்
தமிழ் மருத்துவர்கள்
தமிழ்நாட்டு மருத்துவர்கள்
மரு. பி. சி. ராய் விருது பெற்றவர்கள்